VEGA præsenterer

**Pind inviterer ind i et univers af frustrationer, forelskelser og håb**

*Pind fylder Lille VEGA med hudløst ærlige og autentiske tekster den 23. maj, når han spiller ekstrakoncert.* På grund af stor efterspørgsel annoncerer vi nu en ekstrakoncert med den unge sanger. Hans koncert i Ideal Bar i marts blev hurtigt udsolgt, men Pind kommer heldigvis forbi VEGA igen til maj. Pind er en ung mand med et betagende talent for at betragte og beskrive sin omverden. Han skriver og producerer alle sine sange selv, hvilket afspejler sig i hudløst ærlige og autentiske tekster, og lægger sig mellem den elektroniske genre og hiphop.

I november udgav han ep’en *Videre*, som udover at være - for de fleste - en introduktion til Pinds univers, også er et farvel til livet i provinsen. Han har indtil nu har produceret al sin musik i et lille skur uden for Silkeborg.

Mange søvnløse timer er blevet brugt alene i skuret, hvor fortællinger om fortid, forelskelse, frustrationer og håb er kommet til live. Som lytter bliver du taget med til forfesten og forventningerne, selve festen og turen hjem alene med eftertænksomheden og tømmermændene.

“*Jeg glæder mig enormt meget til at komme ud og spille. Det er min første headliner tour, og jeg glæder mig til at møde alle de mennesker, som rent faktisk har gjort det muligt at jeg kan stå på den scene og vise hvad jeg har at byde på. Det er mennesker der tror på mig og mit projekt, og det er dem vi skal fejre på den her tour*.”

 **Fakta om koncerten:**
Pind (DK)
Lørdag den 23. maj kl. 21:00
Lille VEGA, Enghavevej 40, 1674 Kbh. V
165 kr. + gebyr
Billetsalget starter onsdag den 15. januar kl. 10.00 via VEGAs hjemmeside og Ticketmaster.